Tlačová správa, Banská Bystrica, 02. máj 2025

**21. ročník podujatia Noc múzeí a galérií sa nezadržateľne blíži!**

**Poznačte si dátum 17. máj 2025!**

**Po roku opäť prichádza Európska noc múzeí a galérií, v rámci ktorej otvoria svoje brány mnohé kultúrne inštitúcie v Európe a samozrejme aj na Slovensku.** Múzeá a galérie otvoria svoje „skryté“ komnaty a odkryjú tajomstvá bežne schovávané v snahe priblížiť návštevníkom svoju dôležitosť a význam pri ochrane kultúrneho a prírodného dedičstva, ktoré ukrývajú. Obzvlášť dnes je zvlášť dôležité pripomínať význam a prácu múzeí a galérií pre spoločnosť, pretože spoločne s ďalšími kultúrnymi inštitúciami prezentujú kultúrne dedičstvo a jeho význam pri kultúrnej výmene, šírení informácií o kultúrnej rozmanitosti jednotlivých regiónov či  krajín, zohrávajú dôležitú úlohu pri neformálnom vzdelávaní aj kultivovanom oddychu.

Výnimkou nebudú ani múzeá a galérie v Banskej Bystrici a vo Zvolene, v ktorých sa v sobotu, 17. mája 2025, od 16:00 takmer až do polnoci môžete tešiť na zaujímavé, neobyčajné, ale aj zábavné prehliadky, workshopy, divadelné vystúpenia či koncerty.

V Stredoslovenskom múzeu v Matejovom dome vám múzeum odkryje tajomstvá Banskej Bystrice pri príležitosti 770. výročia udelenia mestských práv aj prostredníctvom filmu Najstaršie dejiny mesta Banská Bystrica, či si vychutnáte ukážky stredovekých tancov. V Thurzovom dome môžete v odkrývaní tajomstiev z histórie Banskej Bystrice pokračovať, ale zároveň si aj skúsiť lukostreľbu pre malých aj veľkých, detské omaľovánky, ktorých inšpiráciou budú nástenné maľby alebo zájsť do pôsobivej Zelenej siene na koncert historickej hudby, aká znela v 16. a 17. storočí. V Tihányiovskom kaštieli vás prenesieme do ešte dávnejšej histórie – ožije tu pravek so svojimi sopkami a dinosaurami a pripomenieme si aj sopečnú minulosť Slovenska pri dynamickom modeli sopky. Tešiť sa rovnako môžete na nadrozmerný nafukovací model Zeme – Terralón a rôzne zaujímavosti o planéte Zem.

Stredoslovenská galéria si pre vás vo Vile Dominika Skuteckého pripravila komentovanú prehliadku výstavy „HRA V UMENÍ“ s kurátorkou Danielou Čarnou, počas ktorej si budete môcť vyrobiť vlastnú hraciu kartu či vyskúšať mnohé iné tvorivé aktivity. V záhrade vily sa môžete tešiť na arteterapiu so psíkmi. V Pretóriu na vás čaká výstava veľkoformátových malieb Gejzu Angyala a improvizovaný ateliér, v ktorom sa budete môcť zahrať na umelca a jeho modelku, a na záver si vychutnáte večernú panorámu mesta Banská Bystrica aj s lokálnou kávou a DJ-om. V Bethlenovom dome bude pripravená komentovaná prehliadka aktuálnej výstavy malieb Daniely Chrienovej s kurátorkou, výstava fotografií o komunite záhradkárov českého fotografa Davida Macháča, ale aj veľmi zaujímavá prednáška „Slovenská architektúra 20. storočia“, na ktorej historička architektúry Katarína Haberlandová predstaví publikáciu „101: Slovenská architektúra“ o vývoji slovenskej architektúry 20. storočia na príklade 101 najdôležitejších stavieb moderny na Slovensku.

Štátna vedecká knižnica v Banskej Bystrici-Literárne a hudobné múzeum pripravilo pre svojich mladších návštevníkov tvorivé výtvarné aktivity a workshopy a pre tých starších bude určená prezentácia publikácie „Keď zvony zvonia nad krajinou“, rozprávanie Kataríny Kovačechovej o osobnostiach literatúry, hudby a divadla či vystúpenie Univerzitného folklórneho súbor Mladosť. Už tradične na vás čaká aj prehliadka expozícií múzea, v ktorých spoznáte rôzne ľudové hudobné nástroje, navštívite bábkarsky salón, či sa prostredníctvom hudby prenesiete do vzdialených krajín a spoznáte ich kultúru.

V Múzeu Slovenského národného povstania sa pri príležitosti jeho 70. výročia dozviete len to NAJ: ktorý predmet je najstarší, ktorý sa reštauroval najdlhšie, ktorý je najtajuplnejší, či najhrozivejší. Budete prekvapení, ale niektoré z týchto predmetov vás zaručene prekvapia! Rovnako sa dozviete, aká je cesta predmetu, z ktorého sa postupne časom stane exponát v múzeu a tiež si pripomeniete (alebo spoznáte) najvýznamnejšie aktivity a projekty Múzea SNP, ktoré počas existencie múzea oslovili tisíce ľudí nielen na Slovensku. Budete sa môcť prejsť Skanzenom ťažkej bojovej techniky, ktorý je súčasťou Pamätníka SNP od jeho výstavby a v ktorom vám modelári z Klubu modelárov 100 tankov ukážu svoje zručnosti v diaľkovom riadení modelov.

Pohľad na banskobystrické Námestie SNP si aj tento rok vychutnáte z výšky Hodinovej veže a v THURZO – FUGGER zážitkovej expozícii v Barbakáne sa prenesiete do doby, kedy mesto najviac rozkvitalo vďaka medeným baniam v jeho okolí. Vstupy do expozície budú každú polhodinu a je možné si ich rezervovať vopred.

V priestoroch Slovenskej národnej galérie na Zvolenskom zámku sa vydáte za skvostami gotického umenia a prejdete sa priestormi Zámockej kaplnky, bežne neprístupnej Rytierskej siene či priestorov bývalej veže s náhľadom na pôvodné schodisko. O architektúre i pôvodnom využití priestorov sa dozviete počas komentovaných prehliadok. V pisárskej dielni si vyskúšate stredoveké písmo a maľovanie iniciál a zároveň sa vďaka rozprávaniu reštaurátora z galérie dozviete zaujímavosti o vzniku stredovekých listín.

V Lesníckom a drevárskom múzeu vo Zvolene sa stanete lesným robotníkom a vyskúšate si neľahkú prácu v lese, budete môcť ochutnať vína z produkcie lesníkov z Topoľčianok. Zažijete večernú prehliadku múzea pri nočnom osvetlení sviec a historických svietidiel zo zbierok múzea a započúvate sa do netradičného spojenia ľudovej, klasickej a populárnej hudby, balkánskych rytmov či jazzových prvkov
s hudobným hosťomkapelou ČENDEŠ. Deti si užijú ukážky poľovníckej kynológie, vďaka maľovaniu na tvár sa na chvíľu zmenia na lesné zvieratká, zažijú žonglérsku Gumoshow šaška Guma a cez výtvarné práce žiakov ZUŠ si pochutnajú na drevorubačských raňajkách.

Aj v tomto roku budú netradičným bonusom a spestrením podujatia aktivity Zabudnutého pivovaru, ktorý sme vám po prvýkrát predstavili minulý rok. Tešiť sa môžete na animátorské dielne pre deti a workshop sklárskej výroby na Starej tržnici, komentované prehliadky po meste so zakončením na divadelnom predstavení práve v Zabudnutom pivovare v centre Banskej Bystrice, v „Bazéne“ Gymnázia Jozefa Gregora Tajovského na premietaní filmu „Pozor padá SNG“ alebo na prehliadke Medeného hámra.

**Na všetko vám opäť postačí jedna vstupenka, využiť môžete predpredaj aj súťaž!**

Prostredníctvom spoločnej vstupenky v jednotnej cene 5 € (deti do 6 rokov a ZŤP majú vstup ZDARMA) získate vstup do siedmych múzeí, galérií, na hodinovú vežu, no najmä na množstvo jedinečných podujatí, ktoré sú pre vás pripravené. Vstupenka zároveň platí ako lístok na bezplatnú MHD v oboch mestách v čase od 16:00 - 00:00 (resp. do posledného pravidelného spoja) pri spiatočnej ceste z múzea alebo galérie a navyše sa vďaka nej môžete medzi obidvoma mestami prepraviť dobovým vlakom, ktorý sa nám aj tento rok podarilo zabezpečiť vďaka železničným nadšencom z Klubu historickej techniky pri Rušňovom depe vo Zvolene.

Atraktívnu prepravu dobovým vlakom finančne podporil Banskobystrický samosprávny kraj prostredníctvom odboru kultúry. Bezplatná MHD je možná vďaka podpore miest Banská Bystrica a  Zvolen. Upozorňujeme cestujúcich návštevníkov, aby v prostriedkoch MHD v Banskej Bystrici využívali na nástup výhradne prvé dvere!

Predpredaj vstupeniek na podujatie bude možný od 05. mája 2025 v zapojených múzeách, galériách a v Turistickom informačnom centre v budove historickej radnice na Námestí SNP v Banskej Bystrici. Preprava dobovým vlakom bude možná len s vopred zakúpenou vstupenkou a vstupenku zároveň nebude možné zakúpiť si na železničných staniciach ani priamo vo vlaku. Vstupenka bude platiť len 17. mája 2025!

**Tak nech sa páči, poďte!!! Ponorte sa do nevšednej atmosféry múzeí, poprechádzajte sa chodbami galérií a obdivujte ich zákutia v originálnej nočnej atmosfére. Pre viac informácií sledujte weby a sociálne siete zapojených múzeí a galérií v Banskej Bystrici a vo Zvolene.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mgr. Michaela Bučeková

Múzeum Slovenského národného povstania

marketing

mobil: +421 918 899 404

e-mail: michaela.bucekova@muzeumsnp.sk

Mgr. Ivana Žačoková

Stredoslovenské múzeum

prezentačné oddelenie

mobil: +421 915 788 146

e-mail: zacokova@ssmuzeum.sk